बिशुनपुरा(गढ़वा) : दुर्गा पूजा को लेकर बाजारों की रौनक बढ़ गई है। देर रात तक विभिन्न दुकानों पर खरीदारों की भीड़ लगी रहती है। वहीं मुख्य सड़क पर भीड़ को लेकर आम लोगों को काफी कठिनाइयों का सामना करना पड़ रहा है।खासकर बाजार में कपड़े की दुकानों में भीड़ के कारण ग्राहकों को कपड़ा खरीदारी के लिए घंटों इंतजार करना पड़ता है। इन खरीदारों पर महंगाई का कोई असर नहीं दिख रहा है। लोगों की खरीदारी से बाजारों की रौनक तो बढ़ी है। दुर्गापूजा को लेकर रेडीमेड कपड़ा दुकानों पर युवक-युवतियों की भीड़ अधिक देखी जा रही है। खरीदारी कर रहे अनुज कुमार, तृप्ति कुमारी, अर्चना भारती आदि का कहना है कि दशहरा हिंदुओं के लिए महत्वपूर्ण त्योहार है इसमें अधिकांश लोग अपने गांव घूमने व पूजन को लेकर जाते हैं। वहीं मुख्यालय में रहने वाले भी विभिन्न दुर्गा मंदिरों में पूजन व दर्शन करने जाते हैं। ऐसे में नया वस्त्र के साथ-साथ अन्य आवश्यक चीजों की खरीददारी करने की एक परंपरा है। हालांकि सभी चीजों पर महंगाई है बावजूद उत्साह के आगे महंगाई का कोई महत्व नहीं है।